TV2 Nord har ansat Caroline Hyldig Larsen som ny journalistpraktikant. Og er der nogen, der kan fange nordjydernes stemme, så er det hende.

Af Pernille Schultz, Kommunikationsmedarbejder Hun brænder for de nære, lokale historier. At komme ud og snakke med de nordjyder, som ikke får meget ørenlyd. Og det er der en helt særlig grund til. Caroline Hyldig Larsen er nemlig selv vokset op i Trekroner, og ved om nogen, hvor vigtigt det er at give alle nordjyder en stemme. - Små byer rummer også store historier, siger Caroline Hyldig Larsen med et smil, og det har hun da så absolut ret i. Caroline Hyldig Larsen havde kun været ansat på stationen i knap en måned, da sygdom blandt livereporterne sendte hende alene til Brønderslev Hallerne. Her var det formiddagstræning blandt ældre, der var på dagsordenen, og de deltagende stod i kø for at snakke med TV2 Nords journalistpraktikant. - Jeg synes, det er fedt, når de tager sig tid til og rigtig gerne vil snakke med mig. Så har jeg som journalist også et ansvar i forhold til at fortælle deres historie, forklarer Caroline Hyldig Larsen. ”TV er lige mig” Det var et TV-forløb under Caroline Hyldig Larsens uddannelse på DMJX, Danmarks Medie- og Journalisthøjskole i Aarhus, der vakte hendes interesse for TV. Så da hun i efteråret skulle på jagt efter pratiksted, var hun ikke i tvivl: Hun skulle lave TV. - Øverst på min liste stod TV2 Sport faktisk, siger Caroline Hyldig Larsen. Hun er nemlig ret vild med sport, og spiller selv både fodbold og håndbold - så lige umiddelbart lå valget til højrebenet. Det var dog kun indtil, hun på et besøg ved TV2 i Odense fik sig en snak med TV2 Nords udsendte. - Jeg kunne meget hurtigt mærke, at den nordjyske, uformelle stemning virkelig tiltalte mig. Og så havde jeg også hørt, at man på regionerne får lov til at prøve mange forskellige ting af, så det her var jo stedet, jeg kunne finde ud af, om TV virkelig var mig, fortæller Caroline Hyldig Larsen – og det var det. De sødeste kolleger TV2 Nord bød Caroline Hyldig Larsen velkommen i februar, og den første måned fløj afsted med oplæring og føl-vagter med garvede journalister og reportere. - Kollegerne her har været så søde til at tage imod mig. De giver gode, brugbare fif, og lægger også op til, at jeg selv skal prøve tingene af, siger Caroline Hyldig Larsen og slutter: - Her hjælper alle hinanden, og det har bare været så vigtigt for mig som ny direkte fra skolebænken.